Mahin Nɛbukɛnaisa tia Hiibu Hinga Lenga Naanisia ti yɛ Babilɔn | Baibu Lɔmɛ\nJI MAHIN Nɛbukanaisa Isuɛlbleisia woteni a ngi bɔilupuisia, i kɔlɔ gɔɔbla kpɛlɛ wumbuilɔ i li a tie Babilɔn. Na woma i nasia wɔyɔilɔ ti lia nahi ti nyandengɔ, tao ti nɛmahu leengɔ. Ti lɛnga mia bi ti lɔ ma pisoi ji hu. Ye ngla biyei mia yɛla a Daniɛl. Babilɔnbleisia ti yepekei nasia loilɔ a Sɛdak, Misak, kɛ Abɛdnigo.\nI yɛɛ Nɛbukanaisa nɛmahu kɔɔngei jisia gaa va kɔ ti yenge ngi maha wɛlei bu. Ti kaa wuenga fo sawa va, Nɛbukanaisa a nasia wumbu lɔ ti nɛmahu leengɔ kɔ ti ya gbɔ ngi ma hindeisia hu gbatɛ va. Ngi longɔ yɛla foningi jisia ti yɛ kahugbua yekpe hu, tao ti gahui i yɛ kpau. Fale, i ndeilɔ ngi bɔilupuisia ma kɔ ti ya mɛhɛ yiakpi na ve ti wɛ, i yɛ a mɛ tia ngi mabla, kɛ ndɔ yiakpi na tia ngi mabla ti yɛ a kpɔli.\nDaniɛl lɔ lɛ pisoi ji hu. Bi kɔɔ lɔ gbɔɔ i nde ma Aspɛnas ma, Nɛbukanaisa bɔilupuisia ti mahumui? Daniɛl ndema lɔ ngi ma yɛ ii loni i yaa mɛhɛ yiakpi nasia mɛ mahin a mɛ. Kɛɛ Aspɛnas lii hɛɛilɔ. Kɛ i ndenga yɛɛ: ‘Kɛɛ mɛhɛ jisia mia mahin ndenga yɛ kungɔ wu ya mɛ. Fo sawei gbɔyɔnga wu gahuisia tii yɛ lɔ kpau sia wu mbangeisia ti ndei na, kɛnga mahin a nya waa lɔ.’\nKɛ Daniɛl ya numui na gama Aspɛnas ngi loko waani ngi yeya, tia ngi ndiamɔ saweisia, i nde ngi ma yɛɛ: ‘Kɔnɛ le, yaa mu gɔ a haiŋ nasia lee nunga ta hiŋ mɛ va, kɛ njei kpɔli va jii 10 va. Bi tɔ ina mu luwui ɛɛ nyande i lee nasia ma tia mahin kɛ ngi mabla taa mɛhɛ yiakpi mɛ.’\nTi mahugbemui lumailɔ ji ma. Tao jii 10 leengoi woma, Daniɛl tia ngi ndiamɔ saweisia ti luwui gbekpeilɔ i lee ti mbangeisia ma. Fale, ti mahugbemui gbeilɔ ti ma kɔ ti ya tuhaiŋ nasia mɛ nunga ta hiŋ.\nJi ye fo sawei gbɔyɔni, ti lilɔ a foningi jisia Nɛbukanaisa gama kɔ i ti ya bɛɛ. Na woma, mahin i Daniɛl tia ngi ndiamɔ saweisia lɔ wumbuni, gbɛva see i tɔilɔ kɛ tia mia ti nɛmahu leengɔ wa. Wati gbi lee Nɛbukanaisa yɛ a ti mɔli kɔlongɔ hinda ma, ti yɛɛ hu gɔɔngɔ heima 10 bɛ i lee ngi jaagbuableisia kɛ ngi nɛmahuleebleisia ma ti yɛ na.\nDaniɛl tia Kɔlinga\nSawei gulailɔ Daniɛl ma ngi waa va, kɛɛ a yɛɛ yɛla a gu i sabai hei na ma?\nTii Lumani Ta Wɛɛ Kani Gbɔlu Mahawangoi Gulɔ\nNgewɔ Hiblu hinga lenga sawei nasia mabawoilɔ ji ti ti wilini ngɔmbui na hu?